Kubayi wil nuwe olieraffinadery bouMmaloko Kubayi, minister van energie (Foto: GCIS) Mmaloko Kubayi, minister van energie, het Vrydag gesê sy gaan goedkeuring by die kabinet probeer bekom om ŉ nuwe olieraffinadery te bou om Suid-Afrika se afhanklikheid van brandstofinvoere te verminder. “Ek het besef dat ons land gereed is vir ŉ nuwe raffinadery-belegging,” het Kubayi in haar begrotingsrede in die parlement gesê. “Teen die tyd dat ŉ nuwe raffinadery gebou is, sal die land meer as ŉ derde van sy brandstofvereistes invoer. Hierdie hoë afhanklikheid is nie in die belang van energiesekerheid nie en bevorder nie plaaslike industrialisasie nie. “Ek sal dus in die derde kwartaal van hierdie finansiële jaar die kabinet nader vir ŉ beslissende besluit in dié verband.” Kubayi het gesê sy sal verkies indien die projek tussen die openbare sektor en ŉ privaat vennoot in ru-olievervaardiging aangepak word. Die meerderheidsaandeel in die raffinadery moet egter Suid-Afrikaans wees. Die minister het toegegee dat daar tans ŉ oorvloed olieprodukte op die mark is, maar dit is nie in Suid-Afrika se belang om só swaar te steun op invoere nie, gegewe die wisselkoersskommelings. Sy het gesê kwessies van nasionale soewereiniteit moet ook in ag geneem word. Die minister het in haar eerste begrotingstoespraak ook aangekondig dat haar departement die sentrale energiefonds sal herstruktureer om die manier, waarop filiale bestuur word, te verbeter. “Ons wil binne die volgende paar maande die sentrale energiefonds herstruktureer om ŉ model te vestig wat dit aanspreeklikheid vergemaklik en seker te maak die entiteit word doeltreffend en professioneel bedryf.” Die finansieringskorporasie vir mynbou-eksplorasie in Afrika (AEMFC) en die Petroleumagentskap van Suid-Afrika sal deur die loop van die huidige finansiële jaar na die departement van minerale hulpbronne oorgedra word. Kubayi het gesê die direkteur-generaal van die departement, Thabane Zulu, sal as die uitvoerende hoof van die strategiese brandstoffonds optree. “Ons wil verseker dat ons die aanbevelings kan implementeer in die lig van die verslag oor die verkope van strategiese brandstofreserwes van die land.” Die minister het onlangs bevestig dat ŉ deel van die land se strategiese brandstofreserwes teen die einde van 2015 verkoop is onder haar voorganger se bestuur. Die verkope word tans ondersoek. Tina Joemat-Pettersson, wat in Maart afgedank is tydens ŉ kabinetskommeling, het die transaksie ontken. Sy het gesê dit was ŉ skuif van voorraad op die strategiese brandstoffonds. Die transaksie is wyd veroordeel, gedeeltelik omdat die voorraad verkoop is teen slegs US$29 per vaatjie.